Борис Младенов-Young
Нахлул крадец среднощ в бедняшки дом…

chitanka.info

Нахлул крадец среднощ в бедняшки дом,

залутал се с фенерче в тъмна стая

и както ровил, търсил пипнешком,

на болен старец налетял накрая.

Насочил той към него пистолет:

„Парите дай или ще те убия!“

Усмихнал му се старецът в ответ

и му показал празната кесия.

„Прави, каквото щеш! Не ме е страх.

Достатъчно на този свят живях.

С пари и без пари ще ме убиеш.

Но не за мен, за тебе ми е жал.

Тъй както си от свежест напращял,

в затвора младостта си ще затриеш!“

Сидни, Австралия — 2015 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.